Boturov chorakfinalda yutqazdi va medalsiz qoldi

Turnirga o‘rta vazn toifasi favoritlaridan biri sifatida tashrif buyurgan britaniyalik bokschi buni amalda ham isbotladi. Birinchi raundda u o‘z harakatlari bilan Boturovni qiyin ahvolga solib qo‘ydi, hakamlarning uch nafari raundni uning foydasiga yozishdi, o‘zbekistonlik bokschi esa o‘zining tezkorligi evaziga ikki hakamning ochkolariga ega bo‘ldi.
Ikkinchi raundda esa barcha hakamlar bir ovozdan o‘zining texnik harakatlari bilan katta taassurot qoldirgan Makkormakning g‘alabasini qayd etishdi. Boturov vaziyatni o‘zgartirishi uchun uchinchi raundda raqibni nokautga uchratishi talab etilardi, u aynan shu maqsadda harakat qildi va raqibning boshiga qator zarbalar berdi va unga jarohat ham yetkazdi. Ammo Makkormak g‘alabani saqlab qolib yarimfinalga yo‘l oldi, Boturov esa Olimpiadani medalsiz tark etadigan bo‘ldi.

Shu tariqa, O‘zbekiston erkaklar boks jamoasining 8 a'zosidan 5 nafari ishtirokini erta yakunladi. Endi Bahodir Jalolov, Shahobiddin Zoirov va Elnur Abduraimov O‘zbekistonga medal olib kelish uchun harakat qilishadi.